嗟美人詞
作者：李廌
朝代：宋

paragraphs: 嗟美人兮何之，撫千祀兮增悲。
咎司命之匪仁兮，弗庇下民。
故嗇數於令人兮，俾弗儷乎常期。
既闓端之引大，復柅止而縶維。
仰天衢而願騁兮，羌爲惠之罔終，嗟美人兮懷思。
閟靈修而自珍兮，寧燕婉而倚巾。
彼鵜鴂之早鳴兮，欲衆芳之隕衰。
亮汝懷之匪良兮，喜佳卉之具腓。
靈芝遑恤汝以自芳兮，亦三秀而呈姿。
候蟲呻吟而競秋兮，熠燿夕飛而流光。
蚊角翼而虎噬兮，或負岳而成雷。
俄歲運之徂征兮，復爾齡之幾何。
彼大椿之先秋兮，意松栢之後凋。
屬歲寒之太甚兮，雪霜窘而煩威。
春歸來兮暘谷溫，條風發兮百卉菲。
土泉閉兮崔嵬，獨玄黄兮就萎。
委長年兮澗濱，匠初顧兮弗辰。
感佳時兮嗟美人，蛻遺榮兮上賓天。
我籲天兮九閽，如可贖兮百身。